Dopinglege risikerer ti års fengsel

Drøyt 18 måneder etter dopingskandalen under ski-VM i Seefeld starter rettssaken mot den tyske legen Mark Schmidt, som sto bak nettverket. Han og fire medtiltalte kan bli dømt til opp mot ti års fengsel.



Når rettssaken starter i München i Tyskland er totalt 23 langrennsløpere og syklister fra i alt åtte nasjoner blant de innblandede. Flere navn kan også komme fram i lyset.



– Det er flere utøvere involvert. Nettverket har vært større, sier statsadvokat Michael Lehner ifølge AFP.



Det var midt under ski-VM i østerrikske Seefeld i februar 2019 at dopingnettverket ble avslørt, da politiet utførte en dopingrazzia to timer før start på mennenes 15 km klassisk i mesterskapet.